b'\n_START_ARTICLE_\nArne Oit\n_START_PARAGRAPH_\nArne Oit (3. detsember 1928 \xe2\x80\x93 28. november 1975) oli eesti helilooja ja akordionist.\n_START_SECTION_\nElulugu\n_START_PARAGRAPH_\nMuusika\xc3\xb5pinguid alustas ta Tallinna Muusikakooli teooriaosakonnas. Kompositsiooni \xc3\xb5ppis ta Tallinna Riiklikus Konservatooriumis professor Mart Saare ja professor Heino Elleri juures ning l\xc3\xb5petas kooli 1956. aastal._NEWLINE_Omal k\xc3\xa4el \xc3\xb5ppis ta m\xc3\xa4ngima akordioni ja alustas kutselise akordionistina tegevust restoranis Du Nord (1947). Aastatel 1947\xe2\x80\x931949 kuulus ta ansamblisse R\xc3\xbctmikud, mis viljeles muuhulgas ka improvisatsioonilist d\xc5\xbe\xc3\xa4ssi, aastatel 1951\xe2\x80\x931955 Eesti NSV Riikliku Filharmoonia estraadiorkestrisse ning aastatel 1955-1974 Eesti Raadio instrumentaalansamblisse, olles eesti parimaid d\xc5\xbe\xc3\xa4ssiimprovisaatoreid akordionil._NEWLINE_Peale konservatooriumi l\xc3\xb5petamist 1956. aastal t\xc3\xb6\xc3\xb6tas ta Eesti NSV Riikliku Filharmoonia estraadiosakonnas, alates 1960. aastast inspektorina._NEWLINE_Ta pani 1959. aastal aluse Eesti NSV Riikliku Filharmoonia estraadiosakonna v\xc3\xb5istluskontsertide sarjale, mis 1976. aastast hakkas kandma nimetust Arne Oidi nimeline lauluv\xc3\xb5istlus.\n_START_SECTION_\nLooming\n_START_PARAGRAPH_\nArne Oit koostas aastatel 1967-1975 mitmeid kogumikke, akordionipalade kogumikke "Tantsur\xc3\xbctmis" ja "Kutse tantsule", samuti laulukogumikke "Laulge kaasa!"._NEWLINE_Ta on kirjutanud ka instrumentaalmuusikat, operette ja muusikale. Eriti suure poolehoiu on v\xc3\xb5itnud tema lastemuusikalid "V\xc3\xa4ikevend ja Karlsson katuselt" (1967), "Karlsson tembutab j\xc3\xa4lle" (1972) ja "Tom Sawyeri seiklused" (1972).\n_START_SECTION_\nIsiklikku\n_START_PARAGRAPH_\nTema vend oli tehnikateadlane Edgar Oit ja \xc3\xb5de oli arhitekt Ines Jaagus.'